בס"ד ערב שבת קודש פרש כי תשא תשע"ט **דף מקורות לעיון ולהעמקה, הרב אודי שורץ**

חולין דף פ"ז, שכר מצוה

**א. יסוד הדין**

1. **חולין, דף פ"ז:** "תניא אידך: ושפך וכסה - מי ששפך הוא יכסנו, מעשה באחד ששחט, וקדם חבירו וכסה, וחייבו רבן גמליאל ליתן לו י' זהובים".
2. **תוספות שם:** "וחייבו ר"ג ליתן עשרה זהובים - ולא היה יכול לפטור עצמו במה שהיה נותן לו עוף אחר לשחוט דזאת מצוה אחרת היא ומצוה ראשונה הלכה לה והוי מעוות לא יוכל לתקן".
3. **מסכת אבות, פרק ב' משנה א':** "והוי זהיר במצוה קלה כבחמורה שאין אתה יודע מתן שכרן של מצות".
4. **פירוש המשנה לרמב"ם שם:** "אחר כך אמר שראוי להזהר במצוה שייחשב בה שהיא קלה, כגון שמחת הרגל ולמידת לשון קודש, ובמצוה שהתבארה חומרתה, כמו מילה וציצית ושחיטת פסח. ושם סיבת זה, שאין אתה יודע מתן שכרן, ובאור זה הענין כמו שאספר. וזה, שהתורה כולה - ממנה מצוות עשה ומצוות לא תעשה. אמנם מצוות לא תעשה, הנה ביאר הכתוב העונש על כל אחת מהן, מלבד המעט, וחייב בקצתן מיתות, ובקצת כרת, ומיתה בידי שמים, ומלקות, וידענו מן העונשים מצוות לא תעשה כולן, מה מהן איסורו חמור ומה מהן למטה מזה ... אבל מצוות עשה - לא נתבאר שכר כל אחת מהן מהו אצל ה', עד שנדע מה מהן יותר חשוב ומה מהן למטה מזה, אלא ציוה לעשות מעשה פלוני ופלוני, ולא ייודע שכר איזה משניהם יותר גדול אצל ה', ולפיכך ראוי להשתדל בכולן. ומפני זה העיקר אמרו: "העוסק במצוה פטור מן המצוה", מבלי הקשה בין המצוה אשר הוא עוסק בעשייתה והאחרת אשר תחלוף ממנו. ולזה גם כן אמרו: "אין מעבירין על המצוות", רצונו לומר: אם הזדמן לך מעשה מצוה, אל תעבור ממנו ותניחנו כדי לעשות מצוה אחרת".
5. **חתם סופר חולין, שם:** "וחייבו ר"ג עשרה זהובים. לכאורה נראה לא שכר שיווי המצוה או הברכה חלילה מי יכול לשער אורח חיים פן תפלס וכל חפצים לא ישוו בה ותו מה צריך לשלם לו הפסדו הלא חשב לעשות מצוה ונאנס ולא עשאו מעלה עליו הכתוב כאלו עשאו נמצא זה שחטף ממנו מצותו לאו מידי חסרי' אך הפרש יש בין העושה מצוה ומקבל שכר או נאנס ולא עשאו ומקבל שכר כי זה העושה עובד ה' בשמחה ובטוב לבב ונשכר על זה וזה שנאנס מצטער על שלא זכה לעבוד ה' ומקבל שכר שמים על צערו נמצא אעפ"י שלענין שכר שמים אין הפרש מ"מ דצערא בגופא איכא הפרש והענישו ר"ג עשרה זהובים לפי שיעור צערא דגופא".

**ב. שכר מצוה ושכר ברכה**

1. **חולין, דף פ"ז:** "איבעיא להו: שכר מצוה, או שכר ברכה? למאי נפקא מינה - לברכת המזון, אי אמרת שכר מצוה - אחת היא, ואי אמרת שכר ברכה - הויין ארבעים[[1]](#footnote-1), מאי? תא שמע ... יצתה בת קול ואמרה: כוס של ברכה ישוה ארבעים זהובים".
2. **בבא קמא, דף צ"א:** "תני רבה בר בר חנה קמיה דרב: שורי הרגת נטיעותי קצצת, אתה אמרת לי להורגו אתה אמרת לי לקוצצו - פטור. א"ל: א"כ, לא שבקת חיי לברייתא! כל כמיניה? א"ל: איסמייה? א"ל: לא, תתרגם מתניתך: בשור העומד להריגה, ובאילן העומד לקציצה. אי הכי, מאי קא טעין ליה? דא"ל: אנא בעינא למיעבד הא מצוה, דתניא: ושפך וכסה - מי ששפך יכסה, ומעשה באחד ששחט וקדם חבירו וכסה, וחייבו ר"ג ליתן לו עשרה זהובים".
3. **תוספות שם:** "וחייבו רבן גמליאל ליתן י' זהובים - בפרק כסוי הדם (חולין דף פז. ושם) מוכח שזהו שכר ברכה ואם תאמר שכר דמצוה עצמה היכא אזיל וי"ל דמצוה וברכה הכל אחד ואף על גב דשור העומד להריגה ואילן העומד לקציצה יש שכר מצוה אף על פי שאין ברכה מכל מקום התם שכר מצות כיסוי וברכה לא היה כי אם י' זהובים ושכר ברכת המזון ארבע ברכות מ' זהובים".
4. **חידושי הרמב"ן חולין, שם:** "אסיקנא דעשרה זהובים שכר ברכה הוא, והוא הדין למצוה בלא ברכה כדאמרינן פרק החובל (צ"א ב')".

**ג. חיוב י' זהובים והגדרת קנס וממון**

1. **חידושי הרמב"ן, שם:** "וכולן שכרן עשרה זהובים שאין שמין את המצות להקל ולהחמיר אלא כולן כך שכרן, אלא שאין דנין דין זה בבבל אף על פי שהוא ממון מידי דהוי אבושת שאע"פ שהוא ממון כיון דלית ביה חסרון כיס לא מגביהן ליה בבבל, ומיהו אי תפס לא מפקינן מיניה, ולפיכך כתבה רבינו הגדול ז"ל בפ' החובל לדון בה באי תפס כמו שכתב דיני הבושת ושאר חמשה דברים".
2. **מאירי שם:** "ומ"מ מנהג קדמונינו בתלמוד לקנוס על כל כיוצא בזה עשרה זהובים וכן בכל כיוצא בזה כגון מי שהיה ראוי לברך ברכת המזון כגון כהן או גדול והוזמן לכך ובא אחר וחטפה ממנו היו קונסין אותו ארבעים זהובים עשרה לכל ברכה ויש מפרשים דבר זה בתורת ממון ולא בתורת קנס אם כן אף בזמן הזה דנין כן ואין הדברים נראין לנו".
3. **רמב"ם חובל ומזיק, ז' י"ג-י"ד:** "שור שהיה עומד להריגה מפני שהוא מזיק את הבריות ואילן שהוא עומד לקציצה מפני שהוא מזיק את הרבים וקדם אחד ושחט שור זה וקצץ אילן זה שלא מדעת בעליו חייב לשלם לבעלים כמו שיראו הדיינים שהרי הפקיען מלעשות מצוה, ואם טען ואמר אתה אמרת לי להרגו ולקצצו הואיל והוא עומד לכך הרי זה פטור. וכן מי ששחט חיה או עוף ובא אחר וכסה הדם שלא מדעת השוחט חייב ליתן כמו שיראו הדיינים. ויש מי שהורה שהוא נותן קנס קצוב והוא עשרה זהובים".
4. **שולחן ערוך חושן משפט, שפ"ב א':** "וכן מי ששחט חיה ועוף, ובא אחר וכיסה הדם שלא מדעת השוחט, חייב ליתן כמו שיראו הדיינים. ויש מי שהורה שהוא נותן קנס קצוב, והוא י' זהובים. וכן הורו שכל המונע הבעלים מלעשות מצות עשה שהם ראויים לעשותה, וקדם אחר ועשאה, משלם לבעלים י' זהובים. ובזמן הזה אין מגבין אותו, אבל אם תפס לא מפקינן מיניה".

**ד. הבחנה בין מצוות שונות**

1. **רמב"ם שם:** "וכן הורו שכל המונע הבעלים מלעשות מצות עשה שהן ראויין לעשותה וקדם אחר ועשאה משלם לבעלים עשרה זהובים".
2. **תוספות חולין, שם:** "ואחד שעמד במקום חבירו לקרוא בתורה פטור בלאו האי טעמא ואפילו תפס מפקינן מיניה משום דכולם חייבים בקריאת התורה וכן פירש ריב"א ואפילו עמד במקום כהן דהא דדרשינן (נדרים דף סב.) וקדשתו לכל דבר שבקדושה לפתוח ראשון ולברך ראשון אסמכתא היא".
3. **רא"ש חולין, ו' ח':** "מעשה באחד שאמר למוהל אחד שימול את בנו וקדם אחר ומלו. ותבע הראשון שאמר לו האב למולו מן השני עשרה זהובים. ופטרו ר"ת. דאמר בפרק החובל (דף פד ב) דכל מידי דלית ביה חסרון כיס לא עבדינן שליחותייהו. ואפילו אם תפס מפקינן מיניה, דכיון שהיה שם בשעת מילה וענה אמן גדול העונה אמן יותר מן המברך ואם לא ענה אמן איהו דאפסיד אנפשיה ... ובלאו הנך טעמי דר"ת נראה לי לפטור המוהל, דאע"פ שאמר האב למוהל אחד למול את בנו לא זכה באותה המצוה לחייב אחר אם קדם ועשאה, ולא דמיא לכסוי דאמרה תורה ושפך וכסה מי ששפך יכסה. וכן האב שחייב למול את בנו ורצה למולו וקדם אחר חייב. אבל אם אין האב רוצה למולו כל ישראל חייבין למולו ובדבור שאמר האב למוהל לא זכה למצוה לחייב לאחר אם קדמו"[[2]](#footnote-2).
4. **"מחזיק ברכה" לחיד"א, אורח חיים רס"ג ס"ק ג':** "אם קדם האיש והדליק, אין לאשתו עליו אלא תרעומת, אבל פשיטא שאינו חייב לשלם לה כדין חוטף מצוה דמשלם עשרה זהובים, דכיון שהמצוה מוטלת עליו נמי, והבית והנר שלו מהיכא תיתי לשלם. והוצרכתי לזה מפני שראיתי בספר משנה לחם להרב יעב"ץ על מסכת חלה שכתב שאם קדם הבעל והפריש חלה מחוייב לתת לאשתו שכר מצוה וברכה עשרה זהובים כדין חוטף מצוה. ואין דבריו מחוורין כי יען שהאישה מצויה בבית לכן היא על הרוב מפרשת חלה ולכך נתייחדה לה המצוה וכן הוא בנר שבת, אבל מהיכא תיתי שהבעל שהכל שלו אם קדם והפריש חלה או הדליק נר שחייב לשלם לאשתו שכר מצוה?!".

**ה. חיבוב המצוה**

1. **חולין, דף פ"ז:** "תניא אידך: ושפך וכסה - במה ששפך - בו יכסה, שלא יכסנו ברגל, שלא יהיו מצות בזויות עליו".
2. **שבת, דף כ"ב:** "אמר רב יהודה אמר רב אסי (אמר רב): אסור להרצות מעות כנגד נר חנוכה. כי אמריתה קמיה דשמואל, אמר לי: וכי נר קדושה יש בה! מתקיף לה רב יוסף: וכי דם קדושה יש בו? דתניא: ושפך וכסה - במה ששפך יכסה, שלא יכסנו ברגל, שלא יהו מצות בזויות עליו. הכא נמי - שלא יהו מצות בזויות עליו. בעו מיניה מרבי יהושע בן לוי: מהו להסתפק מנויי סוכה כל שבעה? אמר להו: הרי אמרו, אסור להרצות מעות כנגד נר חנוכה ... אלא אמר רב יוסף: אבוהון דכולהו דם".
3. **רש"י שם:** "אבוהון דכולהו - שילמדו כולן ממנו. דם - כיסוי הדם, דנפקא לן מקרא ושפך וכסה, ומפרש בה טעמא: שלא יהיו מצות בזויות עליו".
4. **חיי אדם, כלל ס"ח סעיף ב':** "שלא תהיה המצוה בזויה עליו. ויש בזה ג' תנאים. א) שלא יעשנה בקלות ראש ובדרך בזוי. וילפינן מדכתיב [ויקרא י"ז י"ג] ושפך את דמו וכסהו בעפר, וקבלו חז"ל [חולין פז, א], דרצה לומר במה ששפך יכסה, דהיינו כשם ששחט ביד, כך יכסה ביד. ולאו דוקא ביד, אלא על ידי כלי, שהרי גם השחיטה היתה על ידי כלי, אלא לאפוקי שלא יכסה ברגל שהוא דרך בזיון (בשבת כ"ב ברש"י אבוהון דכולהו דם משמע שהיא דרשה גמורה מדאורייתא). ב) שלא תהיה בזויה עליו מצד איכות עשיית המצוה ומכבד גופו יותר מן המצוה כגון שמתירא שיתלכלכו ידיו או גופו על ידי המצוה ולכן לובש בתי ידים על ידיו (כמו שצווחה העזרה על כהן גדול דכריך ידיה בשיראי ועבד עבודה ועיין בא"ח סי' תרנ"א סעיף ז'). ג) וכן אסור ליהנות מן המצוה כל זמן מצותה. ולכן אסור להשתמש בציצית כל זמן שהם קבועים בטלית (סי' כ"א), וכן אסור להסתפק מנוי סוכה (תרס"ז), ולאכול האתרוג או להריח בהדס של לולב (תרנ"ג), ולהשתמש בנר חנוכה".
5. **רמב"ם שחיטה, י"ד ט"ז:** "וכשמכסה לא יכסה ברגלו אלא בידו או בסכין או בכלי כדי שלא ינהוג בו מנהג בזיון ויהיו מצות בזויות עליו, שאין הכבוד לעצמן של מצות אלא למי שצוה בהן ברוך הוא והצילנו מלמשש בחשך וערך אותנו נר ליישר המעקשים ואור להורות נתיבות היושר, וכן הוא אומר נר לרגלי דבריך ואור לנתיבתי. נגמר ספר חמישי והוא ספר קדושה".
6. **רמב"ם לולב, ח' ט"ו:** "השמחה שישמח אדם בעשיית המצוה ובאהבת האל שצוה בהן, עבודה גדולה היא, וכל המונע עצמו משמחה זו ראוי להפרע ממנו שנאמר +דברים כ"ח+ תחת אשר לא עבדת את ה' אלהיך בשמחה ובטוב לבב".
7. **חתם סופר חולין, שם:** "במתק לשונו נתעוררתי עפ"י מ"ש רמב"ן בתורה טעם לכיסוי הדם מפני שהיו המצריים והכשדיים רגילים לשפוך דם ע"פ השדה ולאסוף ולאכול שם ואומרים שהרוחות והשדים מתקבצים על רוח חמימות דם בעל החי ומגיד להם עתידות ע"כ ציוה הקדוש ברוך הוא בחי' ועוף שרוב פעמים נשפך דמם בשדה לכסותם בעפר. וא"כ לכאורה יהי' משמע אדרבה יכסה ברגל לנהוג בזיון במה שנהגו הם כבוד ואם נכסה ביד נראה כנותן כבוד להדם לכן כ' רמב"ם שלא להמצוה אנו נותנים כבוד אלא למי שציוה אותנו זה להאיר מתוך חשכת סכלותם של או"ה ההמה".
8. **שפת אמת חנוכה, שנת תרל"א ליל ה':** "אא"ז מו"ר זצלה"ה פי' הרגיל בנר להביא ההארה והתחדשות אל ההרגל וכן פי' שתכלה רגל. דכליא רגלא דתרמודאי. שהוא ג"כ להסיר ההרגל והטבע. וכ"פ נר לרגלי דבריך".
9. **אמרי אמת פרשת בא שנת תרע"ד:** "איתא במדרש (שמו"ר יד ג) שכל מקום שהיה יהודי נכנס היה אור נכנס ומאיר לו מה שבחביות ובתיבות ובמטמוניות ועליהם נאמר (תהלים קיט קה) נר לרגלי דבריך, איתא בשפת אמת (חנוכה תרל"א ליל ה') נר לרגלי דבריך היינו להאיר בתוך הרגילות והטבע שיהיו רואים שהוא רק אלקות".

**תקציר:**

**א.** ביסוד הדין כתבו התוספות שמצוה שנחטפה היא מעוות שאינו יכול לתקון. אילו היה למצוה "תג מחיר" ברור וקבוע, ניתן היה לשלם אותו. אך זכות המצוה היא זכות רוחנית, ועל כן לא ניתן להשלים אותה. ואכן, כבר קבעה המשנה באבות שאין אנו יודעים שכרן של מצוות.

לאידך גיסא, דווקא מצד היסוד הרוחני והרעיוני שבמצוה, קובע החתם סופר בחידושיו כאן שברור שכל התשלום אינו אלא דמי הצער על החמצת המצוה. אך השכר על המצוה עצמה – קיים לכל מי שהתכוון לעשות את המצוה.

**ב.** מסקנת סוגייתינו על פי פשוטה, שמדובר על שכר הברכה. אך בגמרא המקבילה בב"ק אין זכר לנושא הברכה, ואכן כתבו התוס' שם והרמב"ן כאן שברור שהשכר הוא גם על המצוה וגם על הברכה, והדין נכון גם במצוות שאין בהן ברכה כלל.

**ג.** לעניין שיעור י' זהובים – הרמב"ן קבע שזהו שיעור קבוע, דווקא משום שאין שכר למצוות. אך הרמב"ם הביא את הדעה שהחכמים יכריעו בכל מקרה לגופו (ואף ציין בפירוש שמדובר על שכר המצוה, ולא על שכר הברכה). אמנם הרמב"ם הזכיר גם את הדעה המונה י' זהובים, וכן הביא השו"ע.

מוסכם בין הראשונים שאין גובים בזמן הזה, אך כתב השו"ע שאם תפס לא מוציאים ממנו. בהסבר שאין גובים ניתן לומר שזהו קנס ממש, או לחילופין שזה תשלום ממון שאין בו חסרון כיס.

**ד.** הרמב"ם הגדיר וקבע שהחיוב הוא על כך שלקחו מאדם מצוה "השייכת לו". ואכן בראשונים מצאנו מספר דיונים בנושא זה: 1. קריאת התורה – קבעו התוספות שאינה "שייכת" לאף אחד; 2. מילה – הסביר הרא"ש ששייכת לאב, אך אינה שייכת לשלוח האב; 3. נחלקו הברכי יוסף והיעב"ץ האם מצות הדלקת נרות והפרשת חלה "שייכות" לאישה.

**ה.** אין ספק, שחלק מהותי מכל עניין מחודש זה של חיוב על הפסד מצוה מבוסס על חיבוב המצוה. ואכן, סוגייתינו מהווה מקור חשוב ביותר גם בהקשר זה, ורש"י והחכמת אדם הסיקו ממנה שביזוי מצוה הוא דין דאורייתא (וראה על כך בשיעורו של הרב אשר וייס בעניין ביזוי מצוה).

הרמב"ם סיים בהלכה זו את ספר הקדושה, וראה בביזוי מצוה ביטוי ל"נר לרגלי דבריך". והבאנו שלוש הארות בעניין דברי הרמב"ם: 1. הרמב"ם קובע שהכבוד הוא למי שציווה על המצוה וזה ממש כעין דברי הרמב"ם ששמחת המצוות היא השמחה במי שציווה בהן; 2. החתם סופר מחבר את הרמב"ם עם פירוש הרמב"ן (ואבן עזרא) שכיסוי הדם לא בא אלא לבער עבודה זרה, ומסביר – אמנם כל המטרה היא לסלק את הדם, אך זהו רק טעמא דקרא, ובפועל מכסים את הדם משום שכך ציווה הקב"ה וממילא בדרך כבוד ולא בדרך ביזיון; 3. האור שבמצוות מתקשר בחסידות לאור המאיר את אפילת עולם הטבע, ואת השכינה המסתתרת בתוכו.

1. בראשונים ובאחרונים ישנו דיון נרחב בשאלה מדוע ברכת המזון שווה רק 40 זהובים, והרי יש בה 4 ברכות וברכת הגפן, ואם כך שווייה 50 זהובים. לסיכום העניין ראה ש"ך חושן משפט, שפ"ב ס"ק ג'. [↑](#footnote-ref-1)
2. דברי הרא"ש מהווים מקור יסודי בסוגיה הנרחבת של שליחות במצות מילה, ראה: תוספות רי"ד קידושין דף כ"ט; דרכי משה יורה דעה, רס"ד ס"ק א'; ש"ך חושן משפט, שפ"ב ס"ק ד'; קצות החושן קפ"ב ס"ק א', שפ"ב ס"ק ב'; ועוד ועוד. [↑](#footnote-ref-2)